SL Uradni list Evropske unije L 145/43

IZVEDBENI SKLEP KOMISIJE

z dne 14. maja 2014

o podelitvi priznanja EU hrvaškemu ladijskemu registru „Hrvatski registar brodova“ v skladu z Uredbo (ES) št. 391/2009 Evropskega parlamenta in Sveta o skupnih pravilih in standardih za organizacije za tehnični nadzor in pregled ladij

(notificirano pod dokumentarno številko C(2014) 3014)

(Besedilo velja za EGP)

(2014/281/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 391/2009 Evropskega parlamenta in Sveta z dne 23. aprila 2009 o skupnih pravilih in standardih za organizacije za tehnični nadzor in pregled ladij (1) ter zlasti člena 4(1) Uredbe,

ob upoštevanju pisem hrvaških organov z dne 23. julija 2010 in dne 25. februarja 2014, v katerih so zaprosili Komisijo za podelitev priznanja hrvaškemu ladijskemu registru „Hrvatski registar brodova“ (v nadaljnjem besedilu: HRB),

ob upoštevanju naslednjega:

(1) V skladu s členom 3(1) Uredbe (ES) št. 391/2009 države članice, ki želijo pooblastiti še nepriznano organizacijo, predložijo Komisiji zahtevek za priznanje.

(2) Republika Hrvaška je 23. julija 2010 predložila informacije in dokazila o skladnosti HRB z zahtevami iz Uredbe (ES) št. 391/2009. Ob upoštevanju, da postopek priznavanja lahko traja dlje časa po predložitvi zahtevka in da od pristopa do zaključka postopka hrvaška vlada ni upravičena do prenosa predpisanih nalog na HRB, je Komisija začela s pripravljalnimi fazami ocene HRB, preden je Hrvaška postala država članica Unije.

(3) Hrvaška je 25. februarja 2014 Komisiji ponovno predložila zahtevek za podelitev priznanja EU registru HRB po pristopu Hrvaške k Uniji.

(4) Komisija je s pomočjo Evropske agencije za pomorsko varnost preverila, ali HRB izpolnjuje vsa minimalna merila, določena v Prilogi I k Uredbi (ES) št. 391/2009.

(5) Ocena je temeljila na pregledu dokumentacije, ki so jo predložili hrvaški organi, ter na rezultatih dveh inšpekcijskih pregledov uradov HRB, ki so ga opravili strokovnjaki Evropske agencije za pomorsko varnost oktobra 2011, in inšpekcijskega pregleda, ki je bil opravljen oktobra 2013 za preverjanje izvajanja popravnih ukrepov, ki jih je sprejel HRB v odziv na pomanjkljivosti, ki jih je Komisija odkrila med ocenjevanjem.

(6) Kadar so bile ugotovljene pomanjkljivosti, je HRB v vseh primerih izvedel ustrezne in zadostne popravne ukrepe. HRB je v postopku ocenjevanja uspešno sodeloval in dokazal, da je zmožen proaktivno izboljšati svojo organizacijo in postopke.

(7) Izvajanje številnih popravnih ukrepov še vedno poteka in bo nadzorovano, zlasti odpiranje podružnice v Šanghaju na Kitajskem. Ta pa ne sme vplivati na splošno kakovost sistemov in nadzornih mehanizmov organizacije.

(8) Komisija je tudi preverila, ali se je HRB zavezal k izpolnjevanju določb iz člena 8(4) ter členov 9, 10 in 11 Uredbe (ES) št. 391/2009.

(9) Izvajanje ukrepov za varnost in preprečevanje onesnaževanja v okviru HRB je zadovoljivo, čeprav je nekoliko pod povprečjem drugih priznanih organizacij EU. Zlasti kaže pozitiven trend v skladu s Pariškim memorandumom o soglasju glede nadzora, ki ga opravlja inšpekcija za varnost plovbe, pri čemer je povprečna stopnja zadržanja 0,51 % v obdobju 2010–2012 v primerjavi z 0,89 % v obdobju 2009–2011 in 1,44 % v obdobju 2008–2010. HRB prav tako v letu 2010, 2011 in 2012 ni zabeležil nobenih zadržanj, „povezanih s priznano organizacijo“, v okviru pomorske inšpekcije države pristanišča obalne straže Združenih držav (United States Coast Guard Port State Control).

(10) Za zagotovitev, da organizacija ves čas vzdržuje svoje zmožnosti delovanja v skladu z zahtevami Uredbe (ES) št. 391/2009, in glede na relativno majhno velikost flote, ki je trenutno certificirana v okviru HRB, Komisija meni, da mora kakršno koli znatno povečanje dejavnosti organizacije spremljati ustrezno povečanje tehničnih zmogljivosti in zmogljivosti upravljanja, po potrebi tudi glede širitve mreže urada.

(11) Sedež pravnega subjekta HRB je v Splitu na Hrvaškem in je javna institucija na podlagi zakona o hrvaškem ladijskem registru „Zakon o Hrvatskom registru brodova“ z dne 20. septembra 1996 (Uradni list št. 81/96) in listine o hrvaškem ladijskem registru „Odluka o tehničkim pravilima Hrvatskog registra brodova“ z dne 1. junija 1997. Njegovo ime je „Hrvatski registar brodova“ (hrvaški ladijski register).

(12) Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij, ustanovljenega z Uredbo Evropskega parlamenta in Sveta (ES) št. 2099/2002 (2) –

SPREJELA NASLEDNJI SKLEP:

Člen 1

„Hrvatski registar brodova“ se prizna v skladu s členom 4(1) Uredbe (ES) št. 391/2009.

Člen 2

Ta sklep je naslovljen na države članice.

V Bruslju, 14. maja 2014 Za Komisijo Siim KALLAS Podpredsednik

(1) UL L 131, 28.5.2009, str. 11.

(2) Uredba Evropskega parlamenta in Sveta (ES) št. 2099/2002 z dne 5. novembra 2002 o ustanovitvi Odbora za varnost na morju in preprečevanje onesnaževanja z ladij (COSS) in o spremembi uredb o pomorski varnosti in preprečevanju onesnaževanja z ladij (UL L 324, 29.11.2002, str. 1).